Nye spark fra Jackie
Regi: Gordon Chan. 
Med: 
Jackie Chan, Claire Forlani, Lee Evans, Julian Sands. 
Am. komi-action. 
11 år. 

Evigunge Jackie Chan med nye spark og smittende humør i forutsigbar innpakning. 

Intet er nytt med Jackie. 
Alt han foretar seg på lerretet, er skåret over samme lest. 
Det handler om høye spark, rask reaksjonsevne og kuler og krutt. 
Og smilet er aldri langt unna. 

Og nettopp denne humoren - riktignok ganske så tøvete - er det som tross alt har en viss sjarmverdi. 

I «The Medallion» er han en Hongkong-basert politiinspektør som må jobbe med Interpol om en større sak. 
Det handler om forbrytere i gigantformat og en liten gutt som besitter evnen til å formidle evig liv. 

Ferden går til Irland, der også den iverstyrte inspektør Watson (energisk spilt av Lee Evans) involveres i skurkejakten. 

Historien er forutsigbar så det holder, overraskelser er det få av. 
Men smilet sitter løst, og Jackie Chan har noe herlig ujålete og upretensiøst i sin håndtering av action med komisk tilsnitt. 
